KIRJALLINEN KYSYMYS E-3450/00 esittäjä(t): Jean-Claude Fruteau (PSE) neuvostolle. Yhteisön markkinoiden vapauttaminen vähiten kehittyneille maille.



Virallinen lehti nro 174 E , 19/06/2001 s. 0056 - 0057



KIRJALLINEN KYSYMYS E-3450/00 esittäjä(t): Jean-Claude Fruteau (PSE) neuvostolle (8. marraskuuta 2000) Aihe: Yhteisön markkinoiden vapauttaminen vähiten kehittyneille maille Neuvosto otti 10. lokakuuta 2000 myönteisen kannan komission aloitteeseen, jonka tarkoituksena on sallia vähiten kehittyneistä maista (LDC) peräisin olevien tuotteiden tulliton tuonti, ilman määrällisiä rajoituksia. Vähiten kehittyneiden maiden kaikkien tuotteiden tuonnin ja kiintiöiden vapauttaminen poistaisi sellaisten herkkien tuotteiden kuin banaanin, riisin ja sokerin yhteismarkkinoille pääsyä koskevat rajoitukset. Näiden kolmen tuotteen vapauttamisen on määrä tapahtua kolmessa vaiheessa kolmen vuoden aikana seuraavasti: - enintään 20 prosenttia 1. tammikuuta 2001 mennessä - enintään 50 prosenttia 1. tammikuuta 2002 mennessä - enintään 80 prosenttia 1. tammikuuta 2003 mennessä - täydellinen vapauttaminen 1. tammikuuta 2003 mennessä. Mikäli tämä ehdotus hyväksytään sellaisenaan, sillä olisi välitön ja tuhoisa vaikutus syrjäisimmillä alueilla ja erityisesti merentakaisissa departementeissa tapahtuvaan tuotantoon. Esimerkiksi Réunionissa, joka on kiinteä osa Euroopan unionia, maataloustuotannon sosiaaliset kustannukset ovat huomattavasti korkeammat kuin vastaavat kustannukset vähiten kehittyneissä maissa. Jos markkinat vapautettaisiin, tämä saari joutuisi erittäin vaikeaan asemaan Madagaskariin tai Komoreihin verrattuna. Mihin toimiin neuvosto aikoo ryhtyä yhteisön riisin-, banaanin- ja sokerintuottajien suojelemiseksi? Vastaus (26. helmikuuta 2001) Ensinnäkin neuvosto korostaa, että ehdotusta asetukseksi tullivapauden myöntämisestä ilman määrällisiä rajoituksia vähiten kehittyneistä maista (LDC-maista) peräisin oleville tuotteille tarkastellaan tällä hetkellä kauppapolitiikan osalta toimivaltaisissa neuvoston teknisissä elimissä. Ehdotuksesta päätetään neuvostossa myöhemmin. Ehdotus perustuu yhteisön aloitteeseen, jonka tarkoituksena on helpottaa muita heikommassa asemassa olevien talouksien pääsyä markkinoille ja joka sisältyy jo uuteen, Cotonoussa 23. kesäkuuta 2000 AKT-maiden kanssa allekirjoitettuun kumppanuussopimukseen. Sopimuksen 37 artiklan 9 kohdassa määrätäänkin, että yhteisö aloittaa vuoteen 2000 mennessä prosessin, jonka ansiosta monenvälisten kauppaneuvottelujen loppuun mennessä ja viimeistään vuonna 2005 kaikista vähiten kehittyneistä maista peräisin olevat lähes kaikki tuotteet saavat tullittoman pääsyn markkinoille. Lisäksi neuvosto muistuttaa, että yhteisö on maailman suurin LDC-maiden tuotteiden tuoja ja että jo yli 99 prosenttiin kyseisten maiden kanssa käytävästä kaupasta sovelletaan nollamääräistä tullia joko Lomén yleissopimuksen tai yleisen tullietuusjärjestelmän nojalla. Yhteisön banaanin-, riisin- tai sokerintuottajia koskevien säännösten osalta on viitattava kyseisten tuotteiden yhteisistä markkinajärjestelyistä annettuihin asetuksiin(1). Banaanin osalta neuvosto muistuttaa, että alan yhteisen markkinajärjestelyn tavoitteisiin kuuluu yhteisön tuotannon myynti kannattavin hinnoin, joilla tuottajille taataan asianmukaiset tulot. Järjestelmässä on säädetty joukosta rakenteellisia toimenpiteitä ja toisaalta perustettu tasaustukijärjestelmä, jolla korvataan yhteisön tuottajien mahdollisia tulojen menetyksiä. Lisäksi myönnetään lisätukea yhdelle tai useammalle tuotantoalueelle, jos sen tai niiden keskimääräinen tuotantotulo on huomattavasti yhteisön keskimääräistä tuloa alhaisempi. Marraskuussa 1999 antamassaan banaanialan yhteisen markkinajärjestelyn muutosehdotuksessa komissio toteaa, että ehdotetun siirtymäkauden menettelyn yhtenä tavoitteena on se, että yhteisön banaanintuottaja-alueet voivat tehdä vapaamman markkinatilanteen edellyttämiä soveltuvia mukautuksia ja että rakennerahastoista yhteisön rakennerahastojen yleistavoitteiden mukaisesti jäsenvaltioille myönnettävillä varoilla voi olla merkittävä asema tässä prosessissa. Riisin osalta tällä hetkellä voimassa olevassa asetuksessa säädetään yhteisön interventiohintajärjestelmästä, jolla tuottajille taataan taloudellinen turvaverkko, ja kansallisista perusviljelyaloista, joiden osalta tuottajille vahvistetaan tasaustukia viljeltyä hehtaaria kohti. Ranskan Guayanan osalta vahvistettu tukimäärä on suurempi, ja sen perusviljelyala on erotettu emämaan viljelyalasta. Ranskan merentakaisen departementin Réunionin paddyriisin ja kokonaan hiotun riisin hankintaa varten asetuksessa on erityisiä tuontisäännöksiä. Riisialan yhteisen markkinajärjestelyn muutosehdotuksessa, jonka komissio antoi neuvostolle kesäkuussa 2000 ja jota tarkastellaan edelleen, nykyistä tuontitullitariffia ehdotetaan nostettavaksi yhteisön GATT-luettelossa säädetyn kiinteän tariffin tasolle. Komission mukaan tämä lisäisi yhteisön etuuskohtelua. Sokerin osalta nykyisessä lainsäädännössä säädetään tuotantokiintiöjärjestelmästä jäsenvaltioiden ja sokeripohjaisten tuotteiden ryhmien mukaan, sokerijuurikkaan vähimmäishinnoista, sokerin interventiohinnoista sekä sokerin erityisistä interventiohinnoista Euroopan unionin alijäämäalueilla. Järjestelmällä on tarkoitus taata tuottajille ja sokerin valmistajille vakaat ja säännölliset tulot. Lisäksi Ranskan merentakaisissa departementeissa tuotetun raa'an ruokosokerin puhdistukseen myönnetään lisätukea, jotta hintaedellytykset saataisiin tasapainoon kyseisen sokerin ja etuuskohteluun oikeutetun tuontisokerin välillä. Jälkimmäiseen ei AKT-järjestelyn mukaan sovelleta mitään tuontitullia. Puhdistamojen asianmukaisen hankinnan varmistamiseksi merentakaisten departementtien sokerin ja etuuskohteluun oikeutetun sokerin suoraan kulutukseen tarkoitetut määrät otetaan huomioon toimitusta koskevassa yhteisön ennusteessa. Uuden sokerialan yhteisen markkinajärjestelyn uudistusehdotuksen, jonka komissio toimitti neuvostolle lokakuussa 2000 ja jota tarkastellaan parhaillaan, tarkoituksena on muuttaa hieman voimassa olevaa säännöstöä. Tässä yhteydessä otetaan joka tapauksessa huomioon yhteisön kaikkein kaukaisimpien alueiden erityisluonne. Neuvosto ottaa luonnollisesti huomioon Euroopan parlamentin sille antamat lausunnot kustakin edellä mainitusta alakohtaisesta ehdotuksesta. Lisäksi neuvosto voi vakuuttaa parlamentin jäsenelle, että päättäessään LDC-maita koskevasta ehdotuksesta se tarkastelee hyvin huolellisesti ehdotuksen mahdollisia vaikutuksia yhteisön asianomaisiin tuottajiin ja pitää mielessä, että ehdotetun vapauttamistoimenpiteen ja tarkasteltavina olevien alakohtaisten uudistusten on oltava keskenään johdonmukaisia. (1) Banaani: asetus (ETY) N:o 404/93 (EYVL L 142, 12.6.1993), riisi: (ETY) N:o 3072/95 (EYVL L 329, 30.12.1995) ja sokeri: (ETY) N:o 2038/1999 (EYVL L 252, 25.9.1999).